《食枸杞菊》
宋代·陈棣

君不见天随有宅松江曲，屋隙墙阴多杞菊。
课儿采掇入杯盘，匕箸芳香胜粱肉。
又不见坡公昔佩刺史符，宾客少至无与娱。
偶餐杞菊作后赋，扪腹噎哎犹轩渠。
散人枯肠真食杞，居士戏笔聊尔耳。
胶西自古号侯邦，斋厨纵乏宁需此。
我今作掾长苦饥，一区不异耕田时。
太仓红腐才五半，举家食粥宁忍炊。
颓城草木迷荒榭，绿颍芳苕罗舍下。
官閒撷取芼春羹，未棘未莎皆不赦。
三年享此似无餍，二者谁云不可兼。
行趣归装耕谷口，此物犹堪馌南亩。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。